กระทรวงวัฒนธรรม จัดแสดงนิทรรศการชุมชนอาเซียนใต้ร่มพระบรมโพธิสมภาร ในงานใต้ร่มพระบารมี 241 ปีกรุงรัตนโกสินทร์
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า การจัดงานครบรอบปี 241 ปีการสถาปนากรุงรัตนโกสินทร์ระหว่างวันที่ 21–25 เมษายน 2566 บริเวณพื้นที่รอบเกาะรัตนโกสินทร์ 21 แหล่งเรียนรู้ทางศาสนาและประวัติศาสตร์ สำหรับการจัดงานครั้งนี้ ได้มีการจัดนิทรรศการเกี่ยวกับชุมชนในไทยและชุมชนต่างชาติใต้ร่มพระบรมโพธิสมภาร เผยแพร่องค์ความรู้เกี่ยวกับการตั้งถิ่นฐานของชุมชนอาเซียนดั้งเดิม ในกรุงเทพมหานคร  พร้อมนำเสนออัตลักษณ์ ขนบประเพณีของชุมชนอาเซียนดังกล่าวที่อยู่อาศัยภายใต้ร่มพระบรมโพธิสมภารอย่างร่มเย็นเป็นสุขตั้งแต่อดีตจวบจนปัจจุบัน  มีกิจกรรมบรรยายและเสวนาเรื่อง “ชุมชนอาเซียนใต้ร่มพระบรมโพธิสมภาร” รวมทั้งการสาธิตทางวัฒนธรรมด้านอาชีพและอาหารโดยผู้แทนชุมชนอาเซียน อาทิ ชุมชนบ้านบาตรสาธิตการทำบาตร  ชุมชนตลาดพระโขนงออกร้านขายเครื่องอุปโภคบริโภค  จัดแสดงข้าวแช่จากบางลำพู  ชุมชนบางไส้ไก่สาธิตการทำขลุ่ย และแกงมัสมั่นจากชุมชนมัสยิดจักรพงษ์   สำหรับนิทรรศการดังกล่าว เพื่อเผยแพร่ความรู้เกี่ยวกับชุมชนในไทยและชุมชนต่างชาติในกรุงรัตนโกสินทร์ทั้งในกรุงเทพมหานครและภูมิภาคต่างๆ นับตั้งแต่สมัยอยุธยาสืบเนื่องมาถึงสมัยรัตนโกสินทร์  พระมหากษัตริย์ไทยทรงใช้หลักทศพิธราชธรรมในการปกครองแผ่นดินทั้งชาวไทยและช่าวต่างชาติ ที่ได้พระราชทานสิทธิเสรีภาพในการดำเนินชีวิต การปฏิบัติตามขนบธรรมเนียมประเพณี การนับถือศาสนา และพระราชทานที่ดินให้อยู่อาศัยแยกตามเชื้อชาติและศาสนาและพระราชทานเสรีภาพในการประกอบอาชีพ